Lianz

Lianz (amtli: Lienz [ˈli:ɛnt͜s]) isch a Stadt in Tiroul und a die Hauptstod von Oschttiroul. De Stod isch uma 16 km² grouß und lig do, wou die Isel in die Drau einefliaßt. In Lienz wouhnen 12.046 Leit (Stand Jenna 2016) und isch desweign a die siebtgreschte Stadt in gonz Tiroul. Außerdem spielt se in Lienz, als ibahaupt die oanzige Stod in Oschttiroul, da greschte Toal vom kulturelln, wirtschoftlichn und sozialn Leibn oo.

In da Nachn von Lienz, awe weita da Drau ooweats und nit weit vom heintign Deafln Dölsach wek, hots schun in da Römerzeit a kloans Stadtl mitn Nom Aguntum geibn. Im Mittlolta hom die Grafn va Görz Lienz als senra Hauptsitz ausgsuacht. 1500 hots koane Erbn mehr ba de Görzer Grafn geibn, desweign isch Lienz sebn anen Kaiser Maximilian I. kemm, und der woa es aa, der Lienz zu Tiroul gebrocht hot. De Herrschoft in Lienz hom oba de Familie Wolknstoan-Rodnegg und es Holla Damenstift kop. Lienz und Oschttiroul woa bis aufn ins 19., 20. Jahrhundat nia bsundas grouß oda wichtig. Ersch als da Zug durchs Puschtatol gebaut woan isch und desweign a gscheide Vabindung ins reschtliche Tiroul do woa, isch de Bevölkarung gorawe ongschtiegn und a sunsch ischs mit da wirtschoftlichn Bedeitung aufweats gongen. Im Zwoatn Weltkrieg sein donn no an Haufn Leit dazüakemmen, weil Sidtiroula ongsiedlt woan sein. Lienz isch donn a noamol gressa woan, ols 1939 Patriaschdorf mit da Stod zomgschlossn woan isch.

Heint sein vor ollm die Sochgütaerzeigung, da Hondl und ta Tourismus die wichtigschtn Oabeitgeiba in Oschttiroul. In Lienz selba findn die Leit a nou im Bildungs- und Vawoltungsbereich an Orbeit. Die Londwirtschoft isch oba in die leischtn Joa eha am zruckgehn.

 Im Netz 

 Geschichte-Tirol: Lienz

Kategorie:Ort in Tirol
Kategorie:Ort im Bezirk Lienz
Kategorie:Artikel auf Tirolerisch